b'\n_START_ARTICLE_\nS\xc3\xb8ndre Hellerud\n_START_PARAGRAPH_\nG\xc3\xa5rden Hellerud l\xc3\xa5 p\xc3\xa5 hj\xc3\xb8rnet av dagens Oberst Rodes vei og Lambertseterveien i Nordstrand bydel i Oslo. Den ble etter hvert benevnt S\xc3\xb8ndre Hellerud da den nordre delen av g\xc3\xa5rden senere ble fradelt og kalt Nordre Hellerud. Ved hj\xc3\xb8rnet av Bernt Knudsens Vei og Lambertseterveien kan man f\xc3\xb8lge en all\xc3\xa9 rett fram, og kommer da rett inn p\xc3\xa5 tunet til S\xc3\xb8ndre Hellerud. Bare hovedbygningen st\xc3\xa5r igjen, og den er sterkt ombygget. Denne har i dag adressen Bernt Knudsens Vei 44 E._NEWLINE_S\xc3\xb8ndre Hellerud grenset i \xc3\xb8st mot Abilds\xc3\xb8 g\xc3\xa5rd (fra Brattlikollen til Karlsrud) og Lambertseter g\xc3\xa5rd videre sydover. Mot syd grenset den mot Munkerud g\xc3\xa5rd, i vest mot Nordseter g\xc3\xa5rd og i nord Ekeberg g\xc3\xa5rd (ved Brannfjell)._NEWLINE_Nordgrensen for g\xc3\xa5rden var Sandstuveien og sydgrensen l\xc3\xa5 mellom Sigurd Johannesens vei og Freidigveien._NEWLINE_Vestgrense var langs Nordseter terrasse og nordover mellom Vestbrynet og Nordseterskogen, videre langs vestsiden av Skogholtveien og mellom Dovresvingen og Granveien til Sandstuveien._NEWLINE_\xc3\x98stgrense var fra Sandstuveien sydover Tormodsvei og mellom Tormodsvei og Dovresvingen (\xc3\xb8stre del) videre Granstuveien, Frodes vei og midt mellom Radarveien og Oberst Rodes vei frem til Mylskerudveien, herfra sydover langs Radarveien og p\xc3\xa5 \xc3\xb8stsiden av eiendommene i Kaptein Oppeg\xc3\xa5rds vei ned til Mikrob\xc3\xb8lgen._NEWLINE_Av kjente eiere p\xc3\xa5 S\xc3\xb8ndre Hellerud finner vi Oberst Hans Henrik Rode og Bernt Andreas Knudsen. Begge har f\xc3\xa5tt veiene her oppkalt etter seg._NEWLINE_Ved utparsellering av eiendommen S\xc3\xb8ndre Hellerud til villatomter etter \xc3\xa5rhundreskiftet, var det den nordre delen som f\xc3\xb8rst ble utparsellert. Her var jorden skrinn og det var mye fjellknauser. P\xc3\xa5 vestsiden av S\xc3\xb8ndre Helleruds g\xc3\xa5rdsbygninger var det lenge en klausul om at den ikke skulle bebygges, fordi dette ville begrense utsikten mot sj\xc3\xb8en fra glassverandaen p\xc3\xa5 g\xc3\xa5rden. Dette er grunnen til at utbyggingen av boliger startet s\xc3\xa5 sent p\xc3\xa5 den s\xc3\xb8ndre og vestre delen av eiendommen. I nord startet utparselleringen for alvor fra og med 1912. Det var f\xc3\xb8rst eiendommer som ble brukt til hytter og etter hvert ble det villabebyggelse. Man kan fortsatt se rester av disse hyttene i en del av den eldre villabebyggelsen, hvor de ofte er ombygget til uthus eller garasje.'